VIDEO Steaua - Rapid 0-1. Gecov a adus victoria giuleștenilor! Feroviarii au reușit surpriza sezonului

Rapid a reușit surpriza sezonului! Cu o echipă încropită în pauza de iarnă, când au realizat 16 transferuri, giuleștenii au câștigat cu 1-0 pe terenul Stelei, campioana României din ultimii doi ani. Primul derby al anului 2015 în Liga 1 a fost transmis ÎN DIRECT pe Digi Sport 1.

Marcel Gecov a marcat singurul gol al partidei din Ghencea, în minutul 60, în timp ce gazdele și-au trecut în cont două bare, câte una în fiecare repriză, prin Paul Papp (13) și Cristian Tănase (86).

VIDEO GOLUL DECISIV MARCAT DE GECOV

Steaua a fost lipsită de mai multe piese de bază, dintre care portarul Arlauskis, Latovlevici şi Prepeliţă, excluşi din lot în ziua meciului din cauza faptului că nu şi-au prelungit contractele. Steliştii au controlat jocul în mare parte și au presat în jumătatea de teren a oaspeților. Nici fazele de poartă nu le-au lipsit, iar în afara celor două bare au mai irosit ocazii de gol prin Ţucudean (13) - care a trimis mingea peste poartă din foarfecă, Popa (50) - şut alături din marginea careului, Papp (71) - lovitură de cap pe lângă poartă, Stanciu (78) - şut pe centrul porţii, Rusescu - reluare imprecisă din centrul careului (83) și un şut respins de Buchta (90+4).

Și Rapid a mai avut ocazii, la ratările imense ale lui Daniel Niculae - din prelungirile primei reprize (45+2) - și Rui Miguel, din partea secundă (53). Amândoi au trimis peste poartă, cu lovituri de cap din poziții ideale.

Oaspeții au terminat partida în inferioritate numerică. După un penalty neacordat Stelei în prelungiri, la o intrare a lui Borda asupra lui Stanciu, căpitanul rapidist de duminică, Săpunaru, a primit al doilea cartonaș galben și a fost eliminat, la primul său meci oficial de la revenirea în Liga 1.

A fost primul meci oficial al lui Cristian Pustai ca antrenor al alb-vișiniilor. Este singurul tehnician care a câștigat de două ori împotriva campioanei în acest sezon. I-a învins pe roș-albaștri și în tur, pe când o pregătea pe ASA Târgu Mureș (1-0). De altfel, acela fusese, până duminică, ultimul meci în care Steaua primise gol în competițiile interne. Rapid a pus capăt unei serii de 9 meciuri în care Steaua își păstrase poarta intactă.

Rapid, victorie după aproape 4 ani împotriva rivalei

3 ani, 9 luni și 18 zile (1390 de zile) s-au împlinit duminică, în ziua derby-ului Steaua - Rapid, de la ultimul succes vișiniu în fața roș-albaștrilor. Pe 4 mai 2011 câștigaseră giuleștenii ultima dată împotriva Stelei, tot în Ghencea și tot cu 1-0. Daniel Pancu a semnat golul de atunci, pe când feroviarii erau antrenați de Marian Rada, iar steliștii de Sorin Cârțu. Pancu a jucat și duminică, fiind titularizat de Cristian Pustai. Decarul giuleștean a părăsit terenul accidentat, în minutul 52.

Bilanțul derby-urilor Steaua - Rapid în Liga 1:

112 întâlniri

43 de victorii pentru Steaua

41 de egaluri

28 de victorii pentru Rapid

PROGRAMUL TV COMPLET AL CANALELOR Digi Sport